钦定古今图书集成/明伦汇编/官常典/第541卷 > 王相
## 钦定古今图书集成/明伦汇编/官常典/第541卷 > 王相

按《明外史》本传：“相，东宁卫人。嘉靖中，嗣指挥职，备御
前屯。三十一年四月，把都儿辛爱率骑二万馀自新
兴堡入犯，守堡指挥姚大谟、百户常禄率兵二百，据
三道沟扼之。寇纵铁骑合围，指挥刘栋、刘启基急提
兵四百突入，与大谟等殊死战，四人俱死，部卒亡大
半。相闻，统所部兵援，与寇遇寺儿山，大战，杀伤略相”
当。寇舍去，相首及胸皆被创。移营沙河驿。千户叶廷
瑞调兵百馀佐之，相裹创欲复战，或言众不敌，相曰：
“吾世为将，惟有此一腔血，报国恩耳。且寇骄无律，不
足惮。”会寇掠人畜欲归，相帅麾下四百人疾出邀之，
遇于蜡梨山。寇悉众至，大战，官军矢竭，相勇气益倍，
持刀左右击，身被十馀创而死。指挥张策，百户程克
政、胡镇及麾下士死者三百人，寇亦引退。廷瑞面数
刃，仆于地，越日仍甦。帝嘉相死敌，赠都督同知，谥“忠
烈。”荫子世千户，赐祭葬。大谟等亦赠恤有差。